18-jarige van ses moorde verdink(Foto: Shutterstock) Dit het die polisie in KwaZulu-Natal net meer as 24 uur geneem om ŉ deurbraak te maak in ŉ voorval waartydens ses mense Saterdagaand doodgeskiet is. “Die ses mense, insluitend twee sussies, is Sondagoggend dood aangetref toe die polisie na die toneel in Entabeni in Umbumbulu ontbied is,” sê kol. Robert Netshiunda, woordvoerder van die polisie. “Vier liggame is in een vertrek gevind, een persoon het langs die huis gelê en ŉ sesde persoon is ŉ paar meter van die huis af gevind.” Die polisie het dadelik ŉ ondersoek van stapel gestuur. “ŉ 18-jarige verdagte is Maandag in hegtenis geneem. Hy word daarvan verdink dat hy verantwoordelik is vir die ses mense se dood.” Netshiunda sê dwelmmiddels is in die huis gevind. Die man sal binnekort in die hof verskyn. Die polisie se ondersoek duur voort. Nog inhegtenisnemings kan nie uitgesluit word nie.